เปิดคลินิกแก้หนี้ให้บริการวันเสาร์
บสส.เปิดคลินิกแก้หนี้ นัดพบกันวันหยุด โดยเปิดให้บริการวันเสาร์ เดือน มี.ค. พร้อมตรวจเครดิตบูโรฟรี
16 มี.ค. 2562

บสส.เปิดคลินิกแก้หนี้ นัดพบกันวันหยุด โดยเปิดให้บริการวันเสาร์ เดือน มี.ค. พร้อมตรวจเครดิตบูโรฟรี
นายนิยต มาศะวิสุทธิ์ ผู้บริหารสูงสุด บริษัท บริหารสินทรัพย์สุขุมวิท (บสส.) หรือ SAM เปิดเผยว่า หลังจาก “คลินิกแก้หนี้” มีการปรับเกณฑ์ขยายขอบเขตคุณสมบัติผู้เข้าร่วมโครงการให้ครอบคลุมหนี้บัตรเครดิต บัตรกดเงินสด และสินเชื่อส่วนบุคคลที่ไม่มีหลักประกันที่ค้างชำระเกินกว่า 3 เดือน กับธนาคารตั้งแต่ 2 แห่งขึ้นไปจากวันที่ 1 เม.ย. 2561 เป็นวันที่ 1 ม.ค. 2562 รวมทั้งปรับเกณฑ์การพิจารณาตามความสามารถในการชำระหนี้ ให้ยืดหยุ่น ง่าย และสอดคล้องกับสถานะลูกหนี้แต่ละราย
ทั้งนี้ ได้จัดงาน “พบกันวันหยุดกับคลินิกแก้หนี้”โดยเปิดให้บริการพิเศษวันเสาร์ตลอดเดือน มี.ค. 2562 เพื่อเปิดโอกาสและอำนวยความสะดวกให้กับลูกค้าที่ไม่สามารถติดต่อได้ในวันทำการปกติ สามารถเข้ามาตรวจสอบคุณสมบัติหรือติดต่อขอรับคำปรึกษาได้ในวันหยุด ซึ่งสามารถตรวจเครดิตบูโรได้ฟรี โดยไม่เสียค่าใช้จ่ายและทราบผลเบื้องต้นทันที นอกจากจะเป็นการลดภาระของลูกหนี้แล้ว ยังทำให้กระบวนการปรับโครงสร้างหนี้เริ่มได้เร็วขึ้นและใช้เวลาโดยรวมสั้นลง